b'\n_START_ARTICLE_\nAnsambel Nika Zajca\n_START_SECTION_\nZasedba\n_START_PARAGRAPH_\nIn\xc5\xa1trumentalni trio Nika Zajca so sestavljali Niko Zajc na harmoniki, Fredo Pichler na kitari in Maks Ora\xc5\xbeem na kontrabasu. Pichlerja je pozneje zamenjal Franc Pestotnik. V tak\xc5\xa1ni zasedbi so posneli 2 mali in 3 velike gramofonske plo\xc5\xa1\xc4\x8de. Tudi basisti so se v \xc4\x8dasu delovanja nekajkrat zamenjali. Najprej je Ora\xc5\xbema nadomestil Miro Medved, v poznej\xc5\xa1em obdobju pa Rafael Sitar. Igrali in peli so na raznih javnih prireditvah, izvajali pa so predvsem skladbe ansamblov Bratov Avsenik, Rudija Bardorferja in Borisa Kova\xc4\x8di\xc4\x8da._NEWLINE_Kvartet Fantje z Gozda, ki je nastopal z in\xc5\xa1trumentalnim triom, so sestavljali brata Jo\xc5\xbee in Franc Spruk, njun bratranec Rudi Spruk in Miro Dolin\xc5\xa1ek. Kvartet se je pozneje preoblikoval v tercet, ki sta ga \xc5\xa1e vedno sestavljala brata Spruk, pridru\xc5\xbeil pa se jima je Lado Bernot. Po lo\xc4\x8ditvi od tega kvarteta sta z ansamblom prepevala Majda Koro\xc5\xa1ec in Boris Kopitar, ki je bil v tem \xc4\x8dasu \xc5\xbee zelo prepoznavna in izpostavljena medijska osebnost. Kopitarja je proti koncu zamenjal Franc Brvar.\n_START_SECTION_\nDelovanje\n_START_PARAGRAPH_\nIn\xc5\xa1trumentalni trio Nika Zajca je za\xc4\x8del z igranjem \xc5\xbee leta 1968. Leta 1970 so prvi\xc4\x8d javno nastopili skupaj s pevskim kvartetom Fantje z Gozda (bili so namre\xc4\x8d iz Gozda nad Kamnikom). Ta nastop velja za za\xc4\x8detek Ansambla Nika Zajca. Skupaj so delovali dvanajst let in v tem \xc4\x8dasu posneli \xc5\xa1tiri velike plo\xc5\xa1\xc4\x8de. Po lo\xc4\x8ditvi od Fantov z Gozda je ansambel nov vzpon do\xc5\xbeivel z novima pevcema Majdo Koro\xc5\xa1ec in Borisom Kopitarjem. Z njima so posneli \xc5\xa1est kaset. Na zadnjih posnetkih ansambla je Kopitarja zamenjal Franc Brvar._NEWLINE_Zaradi \xc5\xbeelje po druga\xc4\x8dnosti skladb Ansambla Lojzeta Slaka niso veliko igrali. Avtor glasbe za skladbe ansambla je bil vodja Niko Zajc, besedila pa sta na za\xc4\x8detku pisala Vera Krajnc in Jo\xc5\xbee Spruk (\xc4\x8dlan Fantov z Gozda), ve\xc4\x8dino pa je pozneje napisal Ivan Sivec._NEWLINE_Ansambel je prenehal z delovanjem, ko je zaradi mo\xc5\xbeganske kapi 26. aprila 1998 nenadoma umrl vodja ansambla in harmonikar Niko Zajc._NEWLINE_Utemeljitelj narodnozabavne glasbe Slavko Avsenik je ve\xc4\x8dkrat javno izrazil navdu\xc5\xa1enje nad Zaj\xc4\x8devim na\xc4\x8dinom igranja. Niko Zajc je bil tudi tisti, ki je prvi povzdignil izdelovalca harmonik Rutar.\n_START_SECTION_\nPoznej\xc5\xa1e priredbe\n_START_PARAGRAPH_\nNekatere skladbe, ki jih je izvajal Ansambel Nika Zajca, je prvi priredil Ansambel Zajc (nekak\xc5\xa1ni nasledniki ansambla), ki je deloval le pribli\xc5\xbeno 4 leta. Leta 2015 je Ansambel Jureta Zajca, ki ga vodi Zaj\xc4\x8dev vnuk Jure, priredil skladbo Ljubezen je kriva za vse. \xc5\xa0e pred njimi pa je Ansambel Modrijani priredil skladbo Moja ladja, ki se nahaja tudi na njihovem albumu Ti moja ro\xc5\xbeica.\n_START_SECTION_\nNasledniki \xe2\x80\x93 Ansambel Zajc\n_START_PARAGRAPH_\nLeta 2011 sta vnuka Nika Zajca, Jure Zajc in An\xc5\xbee \xc5\xa0u\xc5\xa1tar, ustanovila svoj Ansambel Zajc. Kot \xc4\x8dlani so svoj \xc4\x8das v njem delovali tudi najprej Rok Mehle in Anamarija Purgar, nato pa Primo\xc5\xbe Logaj, Tja\xc5\xa1a Hrovat in Robert Koderman. Ansambel je deloval le tri leta in razpadel z novim letom 2015 zaradi sporov med \xc4\x8dlani ansambla. V \xc4\x8dasu delovanja so med drugim leta 2014 nastopili na festivalu v \xc5\xa0teverjanu, kjer so poleg avtorske skladbe izvedli tudi skladbo Ansambla Nika Zajca Po Sloveniji. Nagrajeni so bili z nagrado za najbolj\xc5\xa1i trio festivala. Po razpadu ansambla sta vnuka ustanovila vsak svoj ansambel. Tako sta nastala Ansambel Jureta Zajca in Ansambel An\xc5\xbeeta \xc5\xa0u\xc5\xa1tarja.'